b'\n_START_ARTICLE_\nGrb Ob\xc4\x8dine Cerknica\n_START_PARAGRAPH_\nGrb Ob\xc4\x8dine Cerknica predstavlja abstrakten znak na belem polju \xc5\xa1\xc4\x8ditaste oblike z ravnim vrhom in polkro\xc5\xbenim dom. Polje je obrobljeno s \xc4\x8drno \xc4\x8drto._NEWLINE_Na belem polju s \xc4\x8drno obrobo so stilizirani elementi pokrajine modre in zelene barve: iz sredine spodnjega, polkro\xc5\xbenega dela, se dve navpi\xc4\x8dni vzporedni zeleni \xc4\x8drti s \xc4\x8drno obrobo pravokotno zlomita vsaka k sebi do zunanjega roba polja. Nad njima seka polje modra \xc4\x8drta s \xc4\x8drno obrobo, nad njo pa prav tako vodoravno \xc5\xa1e zelena \xc4\x8drta s \xc4\x8drno obrobo, ki na sredini polja nad njo obri\xc5\xa1e krog, znotraj katerega je stilizirano drevo z vrhom in dvema vejama na vsaki strani. Drevo spodaj prehaja v belo barvo podlage. Nad tem je izrisana modra krivulja s \xc4\x8drno obrobo, nad njo pa v loku \xc5\xa1e zelena \xc4\x8drta s \xc4\x8drno obrobo. Vse \xc4\x8drte segajo do zunanjih robov polja. Grb je glede na vertikalno os popolnoma zrcalen._NEWLINE_Semanti\xc4\x8dni pomen vsebine grba.  _NEWLINE_Prvine grba posku\xc5\xa1ajo na abstraktni ravni ponazoriti zna\xc4\x8dilnosti naravne krajine ob\xc4\x8dine Cerknica, ki jo v veliki meri odlikuje neokrnjena narava z zna\xc4\x8dilnimi kra\xc5\xa1kimi pojavi \xe2\x80\x93 v prvi vrsti presihajo\xc4\x8dim Cerkni\xc5\xa1kim jezerom. Bujna zelena vegetacija travnikov in gozdov se prepleta z elementom vode na vsakem koraku \xe2\x80\x93 od tod tudi prepoznavni elementi grba: prepletajo se \xc4\x8drte v zeleni in modri barvi. Na dnu polja grba dve zeleni zaobljeno lomljeni \xc4\x8drti predstavljata: a) presihajo\xc4\x8de jezero s svojimi ponori in jamami, b) travnike, ki jih del leta prekriva jezerska voda, in pa c) zrcalno podobo drevesa, ki raste ob vodi. Vse to so tipi\xc4\x8dne prvine jezerske krajine. _NEWLINE_Nad tem modra le\xc5\xbee\xc4\x8da \xc4\x8drta ponazarja vodo - jezero in simbolizira mir in ti\xc5\xa1ino._NEWLINE_Osrednji motiv grba je zelena \xc4\x8drta, ki v sredini zraste v list, oziroma drevo in predstavlja bogato vegetacijo. Ponazarja notranjske gozdove in travnike in simbolizira rast. Nad tem je druga modra, ukrivljena \xc4\x8drta, ki ponazarja kro\xc5\xbeenje, oziroma pretok vode in tudi pretok pozitivne energije. Na vrhu se v loku polkro\xc5\xbeno bo\xc4\x8di zelena \xc4\x8drta in predstavlja hribe v \xc5\xa1ir\xc5\xa1em zaledju Cerkni\xc5\xa1kega jezera. Kot spodnja, modra, se tudi ta \xc4\x8drta krivi in odpira navzgor ter tako iz\xc5\xbeareva pretok energije. Obe dinami\xc4\x8dni \xc4\x8drti predstavljata uravnote\xc5\xbeeno nasprotje spodnjima, stati\xc4\x8dnima._NEWLINE_Vse \xc4\x8drte segajo do zunanjih robov polja. Grb je glede na vertikalno os popolnoma zrcalen.'